A katalánoknál rögtön első szezonjában 2. lett a góllövőlistán, 34 meccsen 19 góllal, és ebben az évben a Barca duplázott, ugyanis a bajnokság mellett a kupát is megnyerték. A válogatottal Rivaldo az 1998-as vb-n 3 gólt szerzett, ebből kettőt a dánok elleni negyeddöntőben, és végül a döntőig jutottak, ám neki nem termett ezen a vb-n túl sok babér. Egy évvel azelőtt nem volt tagja a Copa América-győztes csapatnak, ám 1999-ben ugyanezen a tornán már ő volt a csapat egyik legjobbja. Ezen a tornán mondhatta magát először gólkirálynak, ugyanis 5 gólt, szerzett, az egyik legfontosabbat akkor, mikor a negyeddöntőben Argentína ellen egalizált, valamint a döntőben az Uruguay elleni 3:0-s győzelemből 2 góllal vette ki a részét. Ezután a tornán nyújtott teljesítményét megkoronázandó, ő lett a torna MVP-je is.